钦定古今图书集成/明伦汇编/宫闱典/第032卷 > 光武郭皇后
## 钦定古今图书集成/明伦汇编/宫闱典/第032卷 > 光武郭皇后

按《后汉书后纪》：“光武郭皇后，讳圣通，真定槁人也。为
郡著姓。父昌，让田宅财产数百万，与异母弟。国人义
之。仕郡功曹，娶真定恭王女，号郭主，生后及子况。昌
早卒。郭主虽王家女，而好礼节俭，有母仪之德。更始
二年春，光武击王郎，至真定，因纳后，有宠。及即位，以
为贵人。建武元年，生皇子彊。帝善况，小心谨慎，年始”
十六，拜黄门侍郎。二年，贵人立为皇后，彊为皇太子，
封况绵蛮侯。以后弟贵重，宾客辐凑，况恭谦下士，颇
得声誉。十四年，迁城门校尉。其后后以宠稍衰，数怀
怨怼。十七年，遂废为中山王。太后进后中子右翊公
辅为中山王，以常山郡益中山国，徙封况大国为阳
安侯。后从兄竟以骑都尉从征伐有功，封为新郪侯，
官至东海相。竟弟匡为发干侯，官至大中大夫。后叔
父梁早终，无子，其婿南阳陈茂以恩泽封南䜌侯。二
十年，中山王辅复徙封沛王，后为沛太后。况迁大鸿
胪。帝数幸其第，会公卿诸侯亲家饮燕，赏赐金钱缣
帛，丰盛莫比，京师号况家为“金穴。”二十六年，后母郭
主薨，帝亲临丧送葬，百官大会，遣使者迎昌丧柩，与
主合葬。追赠昌阳安侯印绶，谥曰“思侯。”二十八年，后
薨，葬于北芒。帝怜郭氏，诏况子璜尚淯阳公主，除璜
为郎。显宗即位，况与帝舅阴识、阴就并为特进，数授
赏赐，恩宠俱渥，礼待阴、郭，每事必均。永平二年，况卒，
赠赐甚厚，帝亲自临丧，谥曰“节侯。”子璜嗣。元和三年，
肃宗北巡狩，过真定，会诸郭，朝见上寿，引入，倡饮甚
欢，以太牢具上郭主冢，赐粟万斛，钱五十万。永元初，
璜为长乐少府，子举为侍中，兼射声校尉。及大将军
窦宪被诛，举以宪女婿谋逆，故父子俱下狱死，家属
徙合浦，宗族为郎吏者悉免官。新郪侯竟初为骑将，
从征伐有功，拜东海相。永平中卒，子嵩嗣。嵩卒，追坐
染楚王英事，国废。建初二年，章帝绍封嵩子勤为伊
亭侯。勤无子，国除。发千侯。匡官至大中大夫，建武三
十年卒，子勋嗣。勋卒，子骏嗣。永平十三年，亦坐楚王
英事失国。建初三年，复封骏为观都侯。卒，无子，国除。
郭氏侯者凡三人，皆绝国。

按《刘植传》，“真定王刘扬起兵以附王郎，众十馀万。世
祖遣植说扬，扬乃降。世祖因留真定，纳郭后。后即扬
之甥也，故以此结之。迺与扬及诸将置酒郭氏漆里
舍，扬击筑为欢，因得进兵拔邯郸。”